Yhdysvaltain presidentiksi nouseva Donald Trump jatkaa median kritisointia.

Yhdysvalloissa vaalitulokseen tyytymättömät ovat osoittaneet mieltään Trumpin valintaa vastaan. Tuhannet mielenosoittajat marssivat kaduilla ja arvostelivat Trumpin valintaa.

Vaalit voittanut Donald Trump ei malttanut olla kommentoimatta asiaa Twitterissä.

” Just had a very open and successful presidential election. Now professional protesters, incited by the media, are protesting. Very unfair!— Donald J. Trump (@realDonaldTrump) 11. marraskuuta 2016

Jos et näe upotettua Twitter-viestiä yllä, voit katsoa sen täältä.

– Oli hyvin avoin ja menestynyt presidentinvaali. Nyt ammattiprotestoijat median lietsomina osoittavat mieltään. Erittäin epäreilua, Trump kirjoitti.

Hänen Twitter-viestiään lähetettiin puolessa tunnissa yli 12 000 kertaa.

Ympäri Yhdysvaltoja on osoitettu mieltä Trumpin valintaa vastaan. Kuva New Orleansista Louisianan osavaltiosta.­

Myös Minneapolisissa Minnesotassa osoitettiin mieltä Trumpia vastaan.­

Oregonin Portlandissa mielenosoittajat rikkoivat autojen ikkunoita.­

Demokraattien ehdokas Hillary Clinton ja presidentti Barack Obama ovat tyynnytelleet ihmisiä. Clinton sanoi keskiviikkona kannattajilleen, että Trumpille pitää antaa mahdollisuus.

Trumpin sosiaalisen median käyttö on aiemminkin ollut otsikoissa. Kampanjan aikana avustajat laittoivat ehdokkaan jopa Twitter-kieltoon. New York Timesin mukaan päätöksellä pyrittiin tuolloin hillitsemään Trumpin ”pahimpia itsetuhoisia impulsseja”, joiden uskottiin vaikeuttavan hänen vaalikampanjaansa.

Nyt Trump on ilmeisesti saanut Twitter-tilinsä taas omiin hyppysiinsä.